rakletræer
Rakletræer, rakleblomstrede, Hamamelidanae, gruppe af plantefamilier med små, enkønnede blomster og reduceret bloster placeret i hængende, cylindriske blomsterstande, rakler, der ofte falder af som en enhed.
Mange fællestræk hos rakletræerne skyldes tilpasning til vindbestøvning, bl.a. blomstring før løvspring; rakler, der let bevæges af vinden; store støvknapper med meget pollen og grifler, som rager langt ud af blomsterne. Også andre træk tyder på nært indbyrdes slægtskab, fx tilstedeværelse af garvestoffer.
De fleste arter er løvfældende træer eller buske i de tempererede egne eller i tropernes bjerge. Gruppen omfatter bl.a. troldnødfamilien, der anses for at stå gruppens insektbestøvede stamformer nær, Cercidiphyllaceae (med hjertetræ), Eupteleaceae (med Euptelea), platanfamilien, Altingiaceae (med ambratræ, Liquidambar), valnødfamilien, birkefamilien, hasselfamilien, bøgefamilien, porsfamilien og Casuarinaceae (med Casuarina).